《涵碧亭 其三》
宋代·许复道

沿途听潺湲，蒙茸冒沙石。谁知此山下，千里在咫尺。

潭潭光明此，皎皎心印宅。石细泉自香，水净林逾碧。

太清无潜鳞，至弱而能力。玉龙出苍峡，威勇壮莫敌。

风雨填空来，万夫助推激。座中起波涛，足下殷霹雳。

我来纵雄观，神意了莫逆。心镜净表里，坐久万籁息。

悠然到平淡，涣若春冰释。栖迟罗书记，想像刘宾客。

胜缘在山閒，每至忽有得。何以谢山灵，作诗慰岑寂。

作者简介：许复道（一一六二～？），字从道，号鍊庵，义乌（今属浙江）人。宁宗嘉定十年（一二一七）进士，时年五十六。为淮西总领所干官，以通直郎致仕。清康熙《金华府志》卷一六、《金华贤达传》卷五有传。今录诗四首。